Μαρία Σάκκαρη

Η Μαρία Σάκκαρη είναι Ελληνίδα πρωταθλήτρια της αντισφαίρισης, διεθνούς εμβέλειας, η οποία έχει φτάσει μέχρι και το νο. 3 της παγκόσμιας κατάταξης. Θεωρείται η καλύτερη Ελληνίδα τενίστρια όλων των εποχών. H Σάκκαρη έχει βρεθεί δύο φορές σε ημιτελικό Γκραν Σλαμ διοργάνωσης (στο Ρολάν Γκαρός και στο Αμερικανικό Όπεν το 2021). Επίσης, έχει αγωνιστεί 9 φορές σε τελικό τουρνουά της WTA και έχει κερδίσει μέχρι στιγμής δύο τίτλους, στο Μαρόκο το 2019, και στη Γουαδαλαχάρα το 2023.

 Γεννήθηκε στις 25 Ιουλίου 1995 στην Αθήνα.Μητέρα της είναι η Αγγελική Κανελλοπούλου, που ήταν επαγγελματίας τενίστρια έχοντας φτάσει μέχρι και το νo. 43, όπως επίσης και ο παππούς της, Δημήτριος Κανελλόπουλος. Στα 18 της χρόνια μετακόμισε στη Βαρκελώνη για τέσσερα χρόνια. Το 2017 επέστρεψε στην Αθήνα. Η Σάκκαρη πλέον διαμένει στο Μόντε Κάρλο. Έχει ύψος 172 εκ., είναι δεξιόχειρας και κάνει ρεβέρ και με τα δύο χέρια. Ο προπονητής της από το 2018 είναι ο Άγγλος Tom Hill, ο οποίος το 2020 ήταν ένας από τους νεαρότερους αν όχι ο νεαρότερος προπονητής στο γυναικείο τουρ (25 ετών). Έκανε την παρθενική της εμφάνιση το 2012 με την Εθνική Ελλάδας στο Fed Cup. Η πρώτη της WTA νίκη ήρθε στον 1ο γύρο του Australian Open το 2016, όπου έφθασε μέχρι τον 2ο γύρο ξεκινώντας από τα προκριματικά. Έχει κορυφαία κατάταξη τα νούμερα 3 (21/3/2022), και 169 (09/09/2019) στα μονά και τα διπλά, αντίστοιχα. Το 2015 πραγματοποίησε την πρώτη της εμφάνιση σε διοργάνωση Grand Slam καθώς αγωνίστηκε στο Αμερικανικό Όπεν φτάνοντας μέχρι τον πρώτο γύρο, ξεκινώντας την προσπάθειά της από τα προκριματικά. Από τότε δίνει δυναμικά το 'παρών' σε κάθε μία από τις τέσσερις διοργανώσεις grand slam, όπου έφτασε μέχρι τον τέταρτο γύρο του Αυστραλιανού Όπεν (1η φορά: 2020) και τον τρίτο γύρο του Γουίμπλεντον (1η φορά : 2017),του Αμερικανικού Όπεν (1η φορά : 2017). Το 2018 έφτασε στον πρώτο WTA τελικό της καριέρας της στο San Jose Classic αλλά έχασε από την Mihaela Buzărnescu.Το 2019 κέρδισε τον πρώτο της τίτλο WTA κερδίζοντας το Grand Prix SAR La Princesse Lalla Meryem στο Μαρόκο. Tο 2021 έγινε η πρώτη Ελληνίδα που έφτασε στα ημιτελικά του Roland Garros. Το 2021 συμμετείχε στους Θερινούς Ολυμπιακούς Αγώνες 2020 στο Τόκιο στο ατομικό γυναικών, όπου αποκλείστηκε στον τρίτο γύρο, στην φάση των 16, και στο μικτό διπλό, μαζί με τον Στέφανο Τσιτσιπά, όπου έφτασαν μέχρι τα προημιτελικά. Τον Σεπτέμβριο του 2021 απέκλεισε με 6-4, 6-4 την Καρολίνα Πλίσκοβα κι έγινε η πρώτη Ελληνίδα τενίστρια που προκρίθηκε στα ημιτελικά του US Open. Μια πρόκριση που την έφερε στο Νο 13 της Παγκόσμιας Κατάταξης, «σπάζοντας» το ρεκόρ (Νο14) της Λένας Δανιηλίδου . Στις 27 Σεπτεμβρίου του 2021 «σκαρφάλωσε» στο No10 της Παγκόσμιας Κατάταξης, χάρη στην πορεία της έως τον τελικό του Ostrava Open. Έγινε έτσι η πρώτη Ελληνίδα τενίστρια που μπαίνει στο Top 10 της WTA. Στο Αυστραλιανό Όπεν έφτασε μέχρι τον τέταρτο γύρο όπου αποκλείστηκε από την Τζεσικα Πέγκουλα.Στις 13 Φεβρουαρίου 2022 έφτασε μέχρι τον τελικό του Τουρνουά της Αγίας Πετρούπολης αλλά έχασε από την Κονταβέιτ με 1-2 σετ.Στις 25 Φεβρουαρίου 2022 έχασε στα ημιτελικά του Τουρνουά της Ντόχα από την Iga Świątek.Στο Τουρνουά του Μαϊάμι έχασε μόλις στον δεύτερο γύρο από την Μπετριζ Μαία όπως και στο Ρολάν Γκαρός όπου έχασε από την Καρολίνα Μούτσοβα.Το 2022 στο Indian Wells Open (WTA 1000) έφτασε στον τελικό για πρώτη φορά στην καριέρα της σε τουρνουά 1000 WTA αλλά έχασε από την Iga Świątek. Τον ίδιο χρόνο έφτασε στον τελικό του Emilia-Romagna Open αλλά έχασε από την Mayar Sherif με 2-0 σετ.Τον Οκτώβριο 2022 έκανε μία εξαιρετική πορεία στο Τουρνουά της Γκουανταλαχάρα (WTA 1000) φθάνοντας μέχρι τον τελικό αλλά έχασε από την Pegula με 2-0 σετ.Τον Νοέμβριο 2022 εξασφάλισε την συμμετοχή της στο WTA FINALS. Μετά από τρείς νίκες με την Πεγκούλα, την Ζαμπαλένκα και την Ζαμπέρ, προκρίθηκε πρώτη από τον όμιλο της στα ημιτελικά της διοργάνωσης. Αποκλείστηκε όμως από την Γκαρσία με 2-0 σετ.